ΓΡΑΠΤΗ ΕΡΩΤΗΣΗ E-1981/96 υποβολή: Hiltrud Breyer (V) προς την Επιτροπή (17 Iουλίου 1996)

Θέμα: Μετάδοση της σπογγώδους εγκεφαλοπάθειας των βοοειδών (ΣΕΒ)

1. Γνωρίζει η Επιτροπή, ότι σε όλους τους τύπους ΣΕΒ, οι διάφοροι τύποι ιστών καθίστανται μολυσματικοί πολύ πριν εμφανισθούν τα συμπτώματα ασθένειας στα ζώα; Πώς είναι δυνατόν νεαρά βοοειδή (δηλαδή 6 μηνών ή αγελάδες έως την ηλικία των 30 μηνών) να μην θεωρούνται ως εκ τούτου επικίνδυνα; Είναι δυνατόν οι χοίροι και τα πουλερικά να έχουν προσβληθεί χωρίς να παρουσιάζουν συμπτώματα και να αναγνωρισθούν ως φορείς της εν λόγω ασθένειας;

2. Έχουν προγραμματισθεί ιδιαίτερα μέτρα σε επίπεδο ΕΕ, για να προστατευθούν οι καταναλωτές από την πώληση πρόβειου κρέατος που είναι φορέας της ασθένειας Scrapie;

3. Πώς εξασφαλίζεται το γεγονός, ότι δεν έχει υπάρξει μετάλλαξη της ασθένειας Scrapie σε ΣΕΒ ήδη πριν από τη μετάβαση από το ένα είδος στο άλλο;

4. Μπορεί να αποκλεισθεί το γεγονός, ότι δεν έχει υπάρξει εκ νέου μόλυνση από ΣΕΒ σε πρόβατα με μεταλλασσόμενους φορείς;

5. Πόσο ασφαλές είναι το πρόβειο κρέας για τους καταναλωτές; Υπάρχουν ενδείξεις ότι μπορεί να προκύψει κίνδυνος για την υγεία από το εν λόγω κρέας;

6. Με ποιο τρόπο είναι δυνατόν να υπήρξε η μετάλλαξη του φορέα Scrapie (π.χ. οργανοφωσφορικές ουσίες που χρησιμοποιήθηκαν για την καταπολέμηση των παρασίτων, φάρμακα, ζωοτροφές που περιέχουν βλαβερές ουσίες κλπ.,); Εξετάζονται και εξετάστηκαν εναλλακτικές υποθέσεις πέραν αυτής των ζωοτροφών που προήρχοντο από ανάμιξη μολυσμένων κρεάτων; Εάν ναι ποιες και με ποια αποτελέσματα;

Απάντηση του κ. Fischler εξ ονόματος της Επιτροπής (26 Νοεμβρίου 1996)

1. Σε φυσικές κλινικές περιπτώσεις σπογγώδους εγκεφαλοπάθειας των βοοειδών (ΣΕΒ), έχει μέχρι σήμερα εντοπισθεί λοιμογόνος δύναμη μόνο στο μυαλό, τα μάτια και το νωτιαίο μυελό. Σε μοσχάρια που μολύνθηκαν πειραματικά, εντοπίσθηκε επίσης λοιμογόνος δύναμη σε τμήμα του λεπτού εντέρου, έξι έως δεκαοκτώ μήνες μετά τη μόλυνση. Η λοιμογόνος δύναμη δεν εντοπίσθηκε στο κεντρικό νευρικό σύστημα σε ζώα ηλικίας κάτω των 18 μηνών. Για το λόγο αυτό, όλοι οι εν λόγω ιστοί καθώς και άλλοι που θα μπορούσαν επίσης να μολυνθούν σύμφωνα με τα πορίσματα από την τρομώδη νόσο του προβάτου και άλλοι ιστοί οι οποίοι θα μπορούσαν να μολυνθούν, αφαιρούνται και καταστρέφονται από όλα τα μοσχάρια ηλικίας άνω των έξι μηνών στο Ηνωμένο Βασίλειο.

Πρόσφατα πορίσματα σχετικά με τη μετάδοση από τη μητέρα στο νεογνό, βρίσκονται στο στάδιο της επανεξέτασης από την επιστημονική κτηνιατρική επιτροπή. Σε περίπτωση που η επιτροπή αυτή προτείνει ορισμένες μεταβολές ως προς την αξιολόγηση του κινδύνου για τα νεαρά ζώα, η Επιτροπή θα λάβει οπωσδήποτε τα κατάλληλα μέτρα.

Οι προσπάθειες για τη μετάδοση της ΣΕΒ σε χοίρους και πουλερικά, εκτρέφοντάς τα με μολυσμένο υλικό από την ΣΕΒ, υπήρξε ανεπιτυχής και οι ιστοί από τα εν λόγω εκτεθειμένα ζώα δεν περιελάμβαναν ανιχνεύσιμη λοιμογόνο δύναμη. Εντούτοις, οι χοίροι έχουν αναπτύξει σπογγώδη εγκεφαλοπάθεια μετά από τη χορήγηση, με ένεση, μολυσμένου μυελού μόσχων, με πολλαπλές οδούς. Η έκθεση πουλερικών σε ανάλογες οδούς μόλυνσης δεν προκάλεσε την ασθένεια.

2. Τα πρόβατα που παρουσιάζουν συμπτώματα της τρομώδους νόσου των προβάτων δεν πρέπει να σφάζονται στην Κοινότητα για να καταναλωθούν από τον άνθρωπο. Τα μολυσμένα πρόβατα με την τρομώδη νόσο χρησιμοποιούντο επί εκατοντάδες ετών για την διατροφή των ανθρώπων χωρίς να προκαλέσουν προφανώς οποιαδήποτε ασθένεια στον άνθρωπο.

3. Είναι δύσκολο να εξετασθεί η περίπτωση μεταλλάξεων σε σχέση με μια δραστική ουσία της οποίας τα χαρακτηριστικά δεν έχουν ακόμη καθορισθεί. Υπάρχουν τουλάχιστον 20 παθογόνα στελέχη της τρομώδους νόσου του προβάτου, όπως έχει εντοπισθεί με μελέτες σε ευπαθείς ποντικούς.

4. Η πιθανότητα μόλυνσης των προβάτων από την ΣΕΒ δεν είναι δυνατόν να αποκλεισθεί, παρά το γεγονός ότι υπάρχουν λιγότερες περιπτώσεις χρήσης συμπυκνωμένων σιτηρέσιων για πρόβατα παρά για ζώα γαλακτοπαραγωγής. Η έκθεση προβάτων στην εν λόγω οδό μόλυνσης είναι πιθανόν ασήμαντη δεδομένου ότι τα συνήθη συστήματα παραγωγής βασίζονται σε μεγάλο βαθμό στη βοσκή.

5. Το πρόβειο κρέας καταναλώνεται επί αιώνες χωρίς να υπάρχουν αποδείξεις μετάδοσης της τρομώδους νόσου του προβάτου στον άνθρωπο. Οι επιπτώσεις της νόσου Creutzfeldt-Jakob είναι οι ίδιες στις χώρες που είναι απαλλαγμένες από την τρομώδη νόσο του προβάτου και στις χώρες με υψηλό ποσοστό εμφάνισης της εν λόγω νόσου. Εάν υπάρχουν τυχόν κίνδυνο από την ΣΕΒ στα πρόβατα, τότε η μόλυνση θα αναμένετο να περιορίζεται σε ορισμένους ιστούς του σώματος, με βάση τα πρόσφατα επιστημονικά στοιχεία. Επίσης, η Επιτροπή, με βάση τις συμβουλές της επιστημονικής κτηνιατρικής επιτροπής, έχει ήδη ενημερώσει το Συμβούλιο σχετικά με την πρόθεσή της να υποβάλει προτάσεις για τη συστηματική αφαίρεση των εν λόγω ιστών από τα αιγοπρόβατα που σφάζονται σε ολόκληρη την Κοινότητα.

6. Η αρμόδια δραστική ουσία για την τρομώδη νόσο του προβάτου δεν έχει εντοπισθεί και δεν είναι γνωστό εάν είναι δυνατή η μετάλλαξή της. Έχουν πραγματοποιηθεί λεπτομερείς επιδημιολογικές μελέτες για να επιχειρηθεί ο εντοπισμός άλλων παραγόντων κινδύνου σχετικά με την ΣΕΒ, δεν έχει όμως ευρεθεί κανείς από τους εν λόγω παράγοντες. Οι πιθανές επιπτώσεις των προαναφερθέντων προϊόντων έχουν μελετηθεί και έχουν αποκλεισθεί ως πιθανό αίτιο. Ειδικότερα, τα προϊόντα αυτά χρησιμοποιούνται εντατικά σε όλες τις ανεπτυγμένες χώρες και επομένως οι τυχόν επιπτώσεις θα είχαν γίνει αισθητές σε άλλες περιοχές. Τούτο όμως δεν συνέβη.